INFORMATĪVAIS ZIŅOJUMS

**Par tālākajām darbībām, lai nodalītu elektroenerģijas pārvades sistēmas operatoru - akciju sabiedrību "Augstsprieguma tīkls" un par paredzamo šīs akciju sabiedrības akciju turētāju.**

2009.gadā Eiropas Parlaments pieņēma trešo enerģētikas dokumentu paketi, kuru ir nepieciešams ieviest Latvijas nacionālajā likumdošanā līdz 2011.gada 3.martam. Viens no ieviešamajiem dokumentiem ir Eiropas Parlamenta un Padomes **2009. gada 13.jūlija** Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu (turpmāk – Direktīva 2009/72/EK).

Tās mērķis ir tālāka elektroenerģijas tirdzniecības un ražošanas nodalīšana no darbībām, kas saistītas ar elektroenerģijas pārvades sistēmu. Tādējādi arī Latvijā ir jāizvēlas un jāievieš Direktīvai 2009/72/EK atbilstošs, darboties spējīgs pārvades sistēmas operatora īpašumtiesību nodalīšanas modelis.

Viens no būtiskākajiem uzdevumiem, ko nosaka Direktīva 2009/72/EK, ir elektroenerģijas pārvades sistēmas operatoru neatkarīgas darbības nodrošināšana un pārvades sistēmas īpašumtiesību nodalīšana no darbībām, kas saistītas ar elektroenerģijas ražošanu, tirdzniecību vai sadali.

2011.gada 12.javārī Ministru kabinets pieņēma rīkojumu Nr.12 „Par Koncepciju par nepieciešamajām darbībām Eiropas Parlamenta un Padomes 2009.gada 13.jūlija Direktīvā [2009/72/EK](http://eur-lex.europa.eu/LexUriServ/LexUriServ.do?uri=OJ:L:2009:211:0055:01:LV:HTML) par kopīgiem noteikumiem attiecībā uz elektroenerģijas iekšējo tirgu un par Direktīvas [2003/54/EK](http://eur-lex.europa.eu/LexUriServ/LexUriServ.do?uri=CONSLEG:2003L0054:20080123:LV:HTML) atcelšanu noteiktajai elektroenerģijas pārvades sistēmas operatora nodalīšanai” (turpmāk – koncepcija). Koncepcijā tika izvērtēts, kādā veidā, atbilstoši Direktīvas 2009/72/EK prasībām, Latvijā no elektroenerģijas ražošanas un tirdzniecības jānodala elektroenerģijas pārvades sistēmas operators AS „Augstsprieguma tīkls”.

Ministru kabinets atbalstīja Direktīvā [2009/72/EK](http://eur-lex.europa.eu/LexUriServ/LexUriServ.do?uri=OJ:L:2009:211:0055:01:LV:HTML) iekļauto otro nodalīšanas modeli (neatkarīga sistēmas operatora izveidošana), kas, izvērtējot dažādus apstākļus, Latvijai ir vispiemērotākais risinājums, jo tas nodrošina pārvades sistēmas operatora funkciju un pārvades pakalpojumu sniegšanas nepārtrauktību, nepastāv juridiski šķēršļi tā ieviešanai, jo elektroenerģijas pārvades tīkli paliks tādas kapitālsabiedrības īpašumā, kuras visas akcijas ir akciju sabiedrības „Latvenergo” īpašums, tam ir mazāka iespējamā ietekme uz esošo Latvenergo kredītportfeli un turpmāko aizņemšanās iespēju nekā pārējos pārvades sistēmas operatora nodalīšanas risinājumos, bet administratīvo izmaksu pieaugums ir kontrolējams un saprātīgs, līdz ar to tas būtiski neietekmēs pārvades pakalpojumu tarifus.

Turpinot Latvijas izvēlētā pārvades sistēmas operatora nodalīšanas veida – neatkarīgā sistēmas operatora izveidošana (2.modelis) ieviešanu, Saeima pieņēma grozījumus Elektroenerģijas tirgus likumā, kas stājās spēkā 2011.gada 11.augustā. Elektroenerģijas tirgus likuma 12.panta otrās daļas 1.punkts paredz:

*„(2) Lai nodrošinātu pārvades sistēmas operatora neatkarību, ievēro šādus nosacījumus:*

*1)pārvades sistēmas operatora kapitāla daļu turētājs nevar tiešā vai netiešā veidā būt elektroenerģijas sistēmas īpašnieka kapitāla daļu turētājs vai tādu komersantu kapitāla daļu turētājs, kuri veic elektroenerģijas ražošanas, tirdzniecības un sadales darbības;”*

Koncepcijas informatīvās sadaļas 3.nodaļā tiek detalizēti aprakstīts pārvades sistēmas operatora nodalīšanas optimālais modelis un tā ieviešana pa posmiem.

Ņemot vērā, ka AS „Latvenergo” 2011.gada 1.aprīlī nodibināja meitas sabiedrību AS „Latvijas elektriskie tīkli”, kas ir pārvades sistēmas īpašnieks un pilda pārvades sistēmas aktīvu uzturēšanas, apsaimniekošanas un iznomāšanas pārvaldes sistēmas operatoram funkcijas, kā arī ņemot vērā, ka ir veiktas visas nepieciešamās darbības, kas skar personāla jautājumus, var uzskatīt, ka ir sekmīgi izpildīts koncepcijā aprakstītais pirmais posms, lai izveidotu neatkarīgu pārvades sistēmas operatoru.

Tā kā AS „Latvenergo” šobrīd ir gan elektroenerģijas sistēmas īpašnieka (AS „Latvijas elektriskie tīkli”) akciju turētājs, gan sadales sistēmas operatora (AS „Sadales tīkls”) akciju turētājs, tad, lai ievērotu Elektroenerģijas tirgus likuma prasības, ir nepieciešams atsavināt pārvades sistēmas operatora AS „Augstsprieguma tīkls” akcijas, tādejādi izbeidzot AS „Latvenergo” līdzdalību AS „Augstsprieguma tīkls”.

Lai sekmīgi varētu īstenot nākamos posmus, Ekonomikas ministrija ir sagatavojusi šo informatīvo ziņojumu, tālāk izklāstot nākamās darbības, kas jāveic, lai atbilstoši Direktīvas 2009/72/EK prasībām izveidotu neatkarīgu pārvades sistēmas operatoru.

1. Pirms AS „Augstsprieguma tīkls” atsavināšanas no AS „Latvenergo” ir nepieciešams noteikt, kas turpmāk būs AS „Augstsprieguma tīkls” akciju turētājs. Ekonomikas ministrija piedāvā, ka par AS „Augstsprieguma tīkls” valsts akciju turētāju varētu kļūt *Finanšu ministrija.*

*Informācijai*

*2009.gadā augustā Igaunijas valdība, ieviešot Eiropas Savienības 3.enerģētikas paketi, nolēma veikt pilnīgu īpašumtiesību nodalīšanu, proti, pārvades sistēmas operators Elering, kopā ar visiem elektroenerģijas pārvades sistēmas aktīviem tika atpirkts no Eesti Energia. 2010.gada februārī atsavināšanas process tika pabeigts un Igaunijas Ekonomikas un sakaru ministrija tika noteikta, kā Elering valsts akciju turētāja. Lai gan arī Eesti energia akciju turētāja ir augstāk minētā ministrija, šādu risinājumu pieļauj, Direktīvas 2009/72/EK 9.panta ceturtajā daļa, kas nosaka, ka līdz 2013.gada 3.martam var nenošķirt akciju turētājus elektroenerģijas ražošanas un tirdzniecības uzņēmumam un nodalītajam pārvades sistēmas operatoram, ja pārvades sistēmas operators nav vertikāli integrēta energoapgādes komersanta sastāvdaļa. Igaunijas valdība 2012.gada sākumā plāno pieņemt lēmumu par diviem atsevišķiem akciju turētājiem.*

***Iespējamā AS „Latvenergo” valsts akciju turētāja maiņa***

2011.gada sākumā Ekonomikas ministrija nāca klajā ar iniciatīvu uzsākt diskusijas par to, kā valstij turpmāk īstenot tai piederošo uzņēmumu pārvaldību, izvērtējot arī iespēju valstij piederošo uzņēmumu uzraudzību uzticēt vienai iestādei. Kā pirmo soli šī jautājuma risināšanai Ekonomikas ministrija ir izdarījusi iesniedzot Ministru kabinetam *Publisko personu komercdarbības koncepcijas* projektu, kas izstrādāta, lai pārvērtētu publisku personu nepieciešamību turpmāk darboties kā komersantiem, lai tie nedeformētu tirgu jomās, kurās ir konkurence. Ministru kabinets šo dokumentu izskatīja š.g. 6.jūnija Ministru kabineta komitejas sēdē un konceptuāli atbalstīja koncepcijas projektā piedāvāto risinājumu, vienlaikus uzdot Ekonomikas ministrijai skaņot koncepcijas projektu ar iesaistītajām institūcijām. Ekonomikas ministrija 2011.gada 22.septembrī Valsts sekretāru sanāksmē izsludināja atsevišķu politikas plānošanas dokumentu *(Valsts kapitāla daļu pārvaldības koncepcija),* kas paredzēs pašreizējo decentralizēto valsts uzņēmumu pārvaldi aizstāt ar centralizētu, proti, visu valsts uzņēmumu pārraudzību uzticēt vienai iestādei. Tādēļ, ņemot vērā, ka tikai tagad uzsāksies koncepcijā piedāvāto risinājumu izvērtēšanas process un līdz šim nav spēkā stājušies normatīvo aktu grozījumi, kas paredzētu šādu centralizētu valstij piederošo uzņēmumu pārvaldību, Ekonomikas ministrija uzskata par lietderīgu, tai turpināt veikt valsts akciju turētāja pienākumus AS „Latvenergo”.

1. Pēc tam, kad Ministru kabinets būs pieņēmis lēmumu par AS „Augstsprieguma tīkls” valsts akciju turētāju, Ministru kabinetam jāizdod Ministru kabineta rīkojums, ar kuru Finanšu ministrijai Latvijas Republikas vārdā uzdots pirkt AS „Augstsprieguma tīkls” akcijas. Vienlaikus ar šo rīkojumu Finanšu ministrija jāieceļ par valsts akciju turētāju AS „Augstsprieguma tīkls”, kā to paredz likuma „Par valsts un pašvaldību kapitāla daļām un kapitālsabiedrībām” 10.panta 1.punkts. Tāpat ir nepieciešams sagatavot grozījumus Ministru kabineta 2003.gada 29.aprīļa noteikumos Nr.239 „Finanšu ministrijas nolikums”, nostiprinot, ka Finanšu ministrija ir AS „Augstsprieguma tīkls” valsts akciju turētāja. Vienlaikus rīkojumam ir jānosaka AS „Augstsprieguma tīkls” akciju cenu un apmaksas kārtību. Akciju atsavināšanas cena ir nosakāma atbilstoši likuma „Par valsts un pašvaldību finansu līdzekļu un mantas izšķērdēšanas novēršanu” prasībām. Atbilstoši šī likuma 3.panta 2. un 3.punktā noteiktajam valsts kapitālsabiedrībām manta atsavināma un nododama īpašumā vai lietošanā citai personai par objektīvu un normatīvajiem aktiem atbilstoši noteiktu akcijas cenu. Pirms atsavināšanas veicama AS „Augstsprieguma tīkls” akciju novērtēšana, lai noteiktu to objektīvo cenu, par kuru tās ir atsavināmas. Ekonomikas ministrija informē, ka pēc AS „Latvenergo” pasūtījuma neatkarīgs sertificēts vērtētājs ir veicis AS „Augstsprieguma tīkls” akciju vērtības novērtēšanu.
2. Likuma „Par valsts un pašvaldību kapitāla daļām un kapitālsabiedrībām” 98.panta trešā daļa paredz, ka valsts kapitālsabiedrības valdei nepieciešama Ministru kabineta iepriekšēja piekrišana līdzdalības iegūšanai citā sabiedrībā, līdzdalības palielināšanai vai samazināšanai. AS „Augstsprieguma tīkls” atsavināšanas gadījumā AS „Latvenergo” valdei ir nepieciešama Ministru kabineta piekrišana par līdzdalības samazināšanu citā kapitālsabiedrībā.
3. Saskaņā ar likuma „Par valsts un pašvaldību kapitāla daļām un kapitālsabiedrībām” 7.panta pirmo daļu lēmumu par valsts izšķirošās ietekmes iegūšanu kapitālsabiedrībā jāpieņem Ministru kabinetam. Līdz ar to Ministru kabineta lēmums ir nepieciešams, jaunam akciju turētājam iegūstot AS „Augstsprieguma tīkls” akcijas. Tāpat Ministru kabineta lēmums nepieciešams, lai valsts kapitālsabiedrība izbeigtu izšķirošu ietekmi citā kapitālsabiedrībā (likuma „Par valsts un pašvaldību kapitāla daļām un kapitālsabiedrībām” 8.panta otrā daļa).
4. Saskaņā ar likuma „Par valsts un pašvaldību kapitāla daļām un kapitālsabiedrībām” 98.23 panta otrās daļas 1.punktu un AS „Latvenergo” valdes nolikuma 2.2.10. un 2.3.punktu ir nepieciešama iepriekšēja akcionāra piekrišana, lai pārdotu AS „Augstsprieguma tīkls” akcijas. Attiecīgos lēmumus valde un akcionāru sapulce pieņem pirms augstāk minēto Ministru kabineta lēmumu pieņemšanas.

*Informācijai*

*AS "Latvenergo" valde ar 2011.gada 30. lēmumu Nr.210/46 piekritusi tai piederošo akciju sabiedrības "Augstsprieguma tīkls" akciju pārdošanai valstij. Tāpat 2011.gada 7.septembrī AS „Latvenergo” akcionāru sapulce piekrita AS „Augstsprieguma tīkls” akcijas atsavināšanai un ierosinājumam, atbilstoši likuma „Par valsts un pašvaldību kapitāla daļām un kapitālsabiedrībām" 8.panta otro daļu, 98.panta trešo daļu, saņemt Ministru kabineta piekrišanu AS „Latvenergo” līdzdalības izbeigšanai AS „Augstsprieguma tīkls”, atsavinot Latvijas Republikai visas AS „Latvenergo” īpašumā esošās AS „Augstsprieguma tīkls” akcijas*.

1. Ministru kabineta lēmumam, kas atļauj Finanšu ministrijai pirkt AS „Augstsprieguma tīkls” akcijas, kā pielikums ir pievienojams akciju pirkuma līguma projekts, kuru attiecīgi akciju pārdošanas procesa noslēguma fāzē paraksta AS „Latvenergo” un Finanšu ministrija.
2. Pēc akciju pirkuma līguma noslēgšanas ir nepieciešams veikt izmaiņas AS „Augstsprieguma tīkls” statūtos, kuru izmaiņas apstiprina Uzņēmumu reģistrs.

Vienlaikus Ekonomikas ministrija informē, ka š.g. 11.augustā spēkā stājās likums „Grozījumi Elektroenerģijas tirgus likumā”. Ar minēto likumprojektu nacionālajā tiesību sistēma tiek pārņemtas Direktīvā 2009/72/EK noteiktās prasības, kas sevī ietver arī būtiskas izmaiņas tiesiskajā regulējumā, kas attiecās uz elektroenerģijas pārvades sistēmas operatoru, tā funkcijām un juridisko nošķirtību no elektroenerģijas ražošanas un tirdzniecības darbībām.

Iesniedzējs:

Ekonomikas ministra

pienākumu izpildītāja -

kultūras ministre Ž.Jaunzeme-Grende

Vīza: Valsts sekretārs J.Pūce

23.11.2011. 12:19

1399

J.Bunkovskis

67013170 [Janis.Bunkovskis@em.gov.lv](mailto:Janis.Bunkovskis@em.gov.lv)